92 onwettige vuurwapens gekonfiskeerFoto verskaf deur die Valke ŉ Taakspan het beslag gelê op 92 onwettige vuurwapens by ŉ vuurwapenwinkel in Kaapstad. Kapt. Philani Nkwalase, woordvoerder van die direktoraat vir prioriteitsmisdaadondersoeke (die Valke), het gesê die taakspan het bestaan uit lede van die Valke se nasionale vuurwapentaakspan, misdaadintelligensie en die Flash-eenheid (eenheid vir vuurwapens, alkohol en tweedehandse goedere), het die deurbraak gemaak om toe te slaan oor onwettige vuurwapens in die Wes-Kaap. Die span het Woensdag op die winkel toegeslaan. Die 92 vuurwapens sluit AK47’s, pistole, rewolwers, ŉ haelgeweer en aanvalsgewere in. “Die vuurwapens sal vir forensiese toetse gestuur word om te bepaal waar dit vandaan kom en of dit tydens enige misdade gebruik is,” het Nkwalase bygevoeg. “Niemand is tot dusver in hegtenis geneem nie, hangende die uitslag van die ondersoek.”